Борон Атропатен территорияһында Мидия баҫып алған Манна дәүләте булған, аҙаҡ уның халҡы (китийҙар, луллубейҙар, һуңыраҡ скифтар) тулыһынса иранлаша. Беҙҙең эраға тиклем яҡынса 550 йыл элек Мидияны фарсылар баҫып алғандан һуң территория Әһәмәни дәүләтенең Мидия сатрапияһы составына инә. Искәндәр Зөлҡәрнәй (Александр Македонский) баҫып алған мәлдә (беҙҙең эраға тиклем 331 йыл) Мидияға сатрап Атропат хакимлыҡ итә, ул Александрҙы батша тип таный һәм сатрап булып ҡала. Александрҙың мираҫын беренсе тапҡыр бүлгеләгәндә (беҙҙең эраға тиклемге 323 йыл) ул властан ситләтелә (уның урынына македониялы Пифон тәғәйенләнә), әммә ул илдең төньяғында ятҡан һәм Атропатен Мидияһы, йәки Кесе Мидия тип аталған бәләкәйерәк өлөшөндә үҙенең власын һаҡлап ҡалыуға өлгәшә. Аҙаҡ «Мидия» атамаһы бөтөнләй ҡулланылыштан төшөп ҡала.